정조 16년
壬子正月十五日巳時上御明政門朝參入侍時都承旨徐邁修左承旨李義弼右承旨李敏采左副承旨洪仁浩右副承旨申耆同副承旨安廷玹記事官李海淸假注書趙台榮記注官金良倜承膺祚檢校直閣徐榮輔以次侍立上具翼善冠衮龍袍乘輿出明光門詣明政門降輿陞座引儀唱在位百官行四拜禮宗親文蔭武百官行拜禮訖上曰有奏事者以次進前而雖至郞官皆有職掌進奏所懷事分付可也耆承命出分付濟恭進前奏曰數昨日寒無前今又勞動旣多聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰予於卽祚以後此門朝參卽辛丑與今年而已而蓋十年之間事有大異曾在辛丑卿以兵判入侍矣徑卽出去而今乃卿以此位登筵故欲使百僚觀瞻特臨此門意亦有在卿能諦悉否濟恭曰臣於伊時事尙此記有而今日此門尤不覺怵然之至矣上曰如有謨猷之可以仰達者卿須進奏可也濟恭曰今番歲首大朝會之除昌言嘉猷固宜敷奏而如臣魯下焉有嘉謨乎第今僚相不備鼎席久曠國事實有叢脞之歎伏願枚卜賢輔以備其位如臣無似精力凡百萬無堪承之望亟命斥退卽臣區區之望也今此新年第一祈祝恐無過此惟願體念焉上曰前已下敎而一夔足矣且雖在庶官猶且官不必備云爾則況相職乎又況非其人而苟充而已揆以事理當復何如哉濟恭曰臣於近來雖欲他不暇顧其於精力之不及亦將奈何去月不如是月昨日不如今日一身之顚沛雖無足恤國事之僨誤豈不可悶乎上曰所辭過矣無庸更引陳達廟務可也濟恭曰卽見忠淸監司朴宗岳所報則以爲本道尤甚七邑開春後精抄無依至窮之民營邑合力從便周急計料而在前設賑時賑邑守令之年例自備穀物許令補賑自是前例本營自備租七百石及公州等尤甚七邑今年條自備穀特爲安徐以補賙賑之需爲請矣尤甚邑遑急之類營邑合力救濟此與通同設賑雖似有間穀物則自朝家不可不顧念矣營邑自備之穀本爲此等用處且與元穀簿有異依道臣所請許施何如上曰依爲之出擧條濟恭曰此開城留守李時秀狀啓也以爲本府窘乏與前無異昨年各倉餉還加分耗各穀四百一石零依近例劃給事請令廟堂稟旨分付矣松都事勢非請得若干穀物將士支放亦難繼用加耗劃給已成近例昨年加分耗四百壹石依狀辭特爲劃給何如上曰依爲之出擧條濟恭曰此慶尙左水使崔東岳狀啓也以爲釜山多大兩鎭二戰船限滿腐傷有難駕海不可不趁今改造而臣營所管封山松木體小姑無堪用者依新頒事目右道封山依例許斫事請令廟堂稟旨分付矣莫重戰船限滿腐傷不可不及時改造而左沿松材旣無可用則依事目許斫右沿之外更無他道矣狀中所請特爲許施何如上曰依爲之出擧條濟恭曰頃日關西道臣以賑邑空名帖補賑之意狀請而非通一道大賑則勿許空名帖昭載通編故臣果防稟矣日前自上憂念賑穀之或不裕足特命空名帖願得與否關問關西嶺南後草記稟處自備局已爲發關矣嶺南則待其報來可以稟處而關西則初旣請得今於關問之下似無不請之理民事不可緩劃卽許施恐合事宜而但所請七百張或涉過多四百張令該曹卽爲成送俾補賑資之地何如上曰依爲之出擧條濟恭曰農家備旱之要莫先於修築堤堰每歲朝令不啻申複而近來外邑視若例飭其所擧行有名無實事之駭然孰甚於此迨此春水未生之前預爲另飭諸道禁耕修築疎鑿貯水等節使之各別擧行期於有實效如是申飭之後不可不時遣備郞抽栍摘奸此意預爲分付各道何如上曰依爲之出擧條刑曹判書李𡊠進前奏曰外邑守宰之犯科者諸道狀啓皆以令攸司稟處爲辭而攸司卽臣曹故臣曹每以移義禁府覆啓蒙允後金吾始爲擧行矣此蓋國初初無金吾只有臣曹諸般刑政專管於臣曹故狀辭云云實由於此而伊後朝家特設金吾凡朝士之置對皆令金吾擧行則獨於守令請罪令攸司稟處之狀先下臣曹者固是襲謬之事此後則諸道守令請罪狀自政院不由臣曹直下於該府則不害爲省文從便之道故敢此仰達矣上曰依爲之出擧條宣惠廳堂上金尙集進前奏曰臣於該廳事姑未詳知而雖以目下事言之無論惠廳均廳凡係上納自有定限而愆期之弊近或痼瘼間或有經年不納者紀綱所在誠極寒心自今以後分付各該道臣使之申嚴考還之法何如上曰依爲之出擧條濟恭曰言端旣出臣亦有可達者矣聞均廳所劃關西小米前後堂上使所親人委往關西作錢以來蓋欲無損於公納施惠於沾漑而任其事者不知其沾漑之恩竝與公納而多數不納今年明年延拖爲事其所虧欠殆至累千兩者不止一二人云臣姑未知其姓名之爲誰而事之痛駭莫甚於此使均堂考出其虧欠實數與當納者之爲誰某各別定日準捧如或如前抵牢則移法司嚴治斷不可已矣上曰依爲之今聞惠堂言甚至結錢亦有踰歲不納處云大抵近來紀綱掃地之致事目法意何等嚴重則前此該堂之無一言萬萬可駭今明適値弛禁之日限以再明無論惠廳均廳納若有拒納者以事目律直勘草記竝與不飭之堂上令政院捧傳旨後復有此等之弊則都提擧論勘該堂可也出擧條訓鍊僉正朴行胤進前奏曰伏以臣竊觀近來擧動時擊錚上言不勝其紛紜此無他內而京司姑息成習彌縫爲主流弊終至於壅蔽外而營邑聽斷不公扶抑或偏群情尙切於抑鬱有冤莫伸無處可訴不得不呼籲於天地父母之前此所以紛紜不已者也嚴飭京外無復如前之姑息彌縫隨事公決毋使冤鬱有訴輒啓不至壅蔽則擊錚上言之弊自可止息臣又於守令之年限一款不無所見而敢此附陳焉臣之立朝亦已多年矣出入班列閱覽人物則或有年未六十者而其衰已甚不能趨蹌於殿陛之間又不能駿奔於俎豆之地其精神筋力不堪任使而只以年限未準之故差遣守令居處已便老倦益劇不能早坐而晏罷則以之簿書多滯民情易壅況且精神已耗識慮未周每患昨事而今忘則以之吏奸漸滋邑事罔涯如此之人固不可以年限之未滿差遣守令者宜矣或有年過七十者而筋力頗健精神猶旺百執事可堪而反坐於年限之已踰有字牧之材而不得收用於世仍作棄物誠甚可惜也是以故參判臣鄭蘊嘗謂以守令不可苟於年限只觀其筋力衰旺而用捨者爲宜云而至於陳疏者有之伏願聖明垂察焉蓋三南水虞候乃是水使之中軍也參贊軍務進退捍禦其爲任不輕而重矣以此之故創設之初各具水軍戰船居常檢督以爲緩急之用朝家設施之意豈偶然哉近因通變忠淸水虞候則已作履歷之窠慶尙右水營移屬統營尙矣此二窠今不必擧論而至於全羅左右水營虞候則中間因一水使之變通虞候所掌戰船移屬上營以如干錢穀給其戰船之代以爲資賴之財揆以軍制誠非長策虞候旣是水軍騎船之將則今無一隻船所管其於備不虞之道豈不萬萬疎虞之甚者乎若以虞候之戰船有弊而移屬上營云爾則東萊水虞候之有戰船于今幾百年之久而自如無弊則湖南兩虞候之不得關涉於戰船者豈無彼此同異之欠哉自此變通之後所謂虞候仍作冗官便同但坐而嘯者凡爲武弁莫不厭避故每歸於無勢庸殘之類莫重關防因以疎虞非徒識者之慨歎當初朝家設置之意果安在哉臣謂全羅左右水虞候所掌戰船依遵舊規還給共守邊防者實爲國家之長策也朝家向來設置濟民倉於嶺沿者蓋爲北民賙賑之資也使晉州昆陽固城泗川等邑以爲糶糴之地而此爲四邑民莫大之弊何者設倉於泗川縣海邊而距三邑遠則百餘里近則七八十里也當其受納之際動費四五日經宿往來浮費太多其爲民弊已極難堪以今見之所謂濟民之倉反作病民之端矣該邑之民不勝其勞苦公私俱便之道呈訴于營邑者積成卷軸已多年所一不開陳其弊尙今因循民將劉盡此實急今變通之事也大抵此倉設立之後農民之貽害難以悉擧變通之道以其穀物各置該邑沿倉自爲糶糴而如値北路移轉時自該邑一齊發倉裝運則於北關小無所害在三邑大祛民弊矣臣居在泗川稔知此弊故玆敢仰陳伏乞聖明垂察焉上曰今日朝參許令百官奏事卽仰述故事也滿庭含枚爾能挺身有此奏豈不可尙乎第一件事依爾言申飭京外聽訟之官第二件事人之筋力不在於年限內外此所以不從年前臺啓也此後年限雖過治績表著筋力另壯而空老之最可措者令銓堂言于大臣筵稟別爲收用爲可全羅左右水虞候事令廟堂稟處濟民倉之弊聞之久矣設倉之制卽先朝令甲豈敢輕昜議到於銷刻而苟使民弊切至則便宜措置卽亦仰體愛民之聖意令廟堂關問道伯使之詳問列邑民情仍卽論理狀聞後稟處爾以遐方武臣不效時體乃欲開口於百官之中爾則內下弓子一張賜給出擧條邁修曰工曹判書沈豐之除拜後過三日不爲出肅依定式推考警責仍卽牌招察任何如上曰依爲之出擧條上曰呈告諫長許遞前望單子入之待下批牌招先入侍後謝恩出榻敎上曰在外大司憲許遞前望單子入之待下批牌招出榻敎上曰大司諫以李晩秀頒布大司憲以朴祐源頒布可也賤臣承命出傳大司諫李晩秀獻納李貞運進前奏曰三司不備故只奏院啓矣晩秀等曰請爲奴罪人河翼龍亟令王府設鞫得情夬正王法上曰不允晩秀等曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允晩秀等曰請逆賊尙魯亟施孥戮之典上曰不允貞運曰歲首異於他時除非衆所共知癃病之人則凡爲三司者固當竭蹶承命而況今懲討方張沬飮是急而或有在外而不上來者或有在家而未肅拜者揆以分義萬萬駭然請在外及未肅拜三司一竝施以譴責之典上曰依啓貞運曰近日諸臺之所秉執者卽沬飮之大義理而或詣臺而輕加斥退或陳箚而旋命遞改摧折臺閣已非淸朝之美事而至使當發之論必討之義閼而莫伸格而不擧公議久菀輿憤愈激如是而何望言路之洞開天討之亟行乎承宣之復難其違越定式固有失矣而苟究其情則實出於憂憤之所激宜在包容寬假而譴罰相續景色愁沮是豈臣等平日所仰望於聖明者哉顧今憲臺不備逆喆追孥之律姑未得齊聲仰請而至於日前非常之敎在臣等區區憂愛之忱有不容泯默者請前後臺臣承宣處分傳敎爲先一竝收還以光聖德焉上曰依啓貞運曰近日三司章疏一自設禁之後或爲門將阻搪或爲院吏沮格以至於公議之不伸言路之不開此豈所望於聖明之世哉承佐之地未聞匡救之言出納之地了無復逆之擧臣竊爲之慨惜也請亟寢設禁之命以爲來諫之道焉上曰向來果有禁令之故門將阻搪之弊有之云而今番初無禁令則門將豈有阻搪之理啓語太甚矇矓推考可也晩秀貞運曰方有合啓之事而兩司不備故不得仰達臣等當以所懷仰陳矣上曰舊啓旣畢則臺臣先退可也晩秀等曰事在懲討大關義理當仰達矣上曰臺臣擧措誠駭然矣命書榻敎曰大司諫李晩秀從重推考上曰臺臣旣承重推似當引避矣晩秀曰雖伏承特推之命事急懲討臣不敢引退矣上曰諫院諸臺推考出榻敎晩秀等曰荐承嚴敎伏不勝悚懍而關係至重當仰奏矣上曰命退不退再推不引寧有如許事體竝當禁推退去可也晩秀等退出校理尹光普進前奏曰當此歲首特命朝參卽是盛擧也三司固宜備員而顧今有未肅拜或有在外三司不備故莫重懲討無以爲之公議莫伸輿情益激矣上曰然矣光普曰臣別無可達之語而惟我殿下聰明睿知卓越百王一日萬機無微不燭臣固欽仰萬萬而第微細之事不待有司之裁稟隨處親決全無君逸臣勞之義又有妨於保嗇聖躬之方伏願體念焉上曰依爲之光普曰元子宮寶齡今爲三歲矣臣民慶忭曷有其極冊禮之亟擧臣方顒望而第今輔導之方不容少緩古人至有胎敎先自乳母保母必擇忠厚正直之人置之左右以良知良能之睿性善爲輔導則卽是一國之洪福伏願留念焉上曰當體念矣光普曰近歲以來召對經筵許久廢却臣竊慨惜且臣於館銜殆無虛月而一未登對此由於如臣無似不足講論之致方切惶愧昨年李義鳳入侍臣旣親承下敎今不敢更爲仰煩而第以存羊之義時命講席召接儒臣恐似允宜且玉堂之爲官以近密稱之而近來便作冗散之官有其名而無其實矣如持公事入侍之時則依閣臣隨入之例玉堂亦使之入侍又如動駕時班次則在於閣臣之後故實無趁參問安之望是甚難處至於今番眞殿行禮時旣不得入參殿內故問安亦不得爲之伏願特降區處之道焉上曰區處云云誠甚駭然矣廷玹曰校理尹光普筵席所奏冗雜猥越事甚未安所當論勘而本院請推之外無他可施之罰何以爲之乎上曰玉堂遞差承旨亦爲遞差可也出擧條副校理曺允大申獻朝副修撰金熙采等進前奏曰今日卽月正上元也纔罷祗謁之禮還御正門行歲首大朝會聖德懋新庶明勵翼上下胥匡之美何時不然而惟此日尤有異焉臣等區區憂愛之誠實有我后匹美堯舜之願我殿下以堯舜之姿繼堯舜之治今爲十六年矣欽明濬哲之德克配古聖而時雍風動之治反讓少康臣等死罪竊以爲我聖上精一執中之學猶有所未盡而然也帝王之學不以記誦詞章爲工萬機之間政令施措無往非學殿下試取唐虞二典比觀乎今日治象則不唯聖心之慨然自省雖以臣等愚昧亦不能無憾夫二帝之成至治者皆從都兪吁咈中做來今殿下之廷則日贊思襄但見都兪之盛予違汝弼未聞吁咈之美昌言之訪常恢翕受之量而緘默之戒絶少敢言之風立殿陛爭可否尙矣無論雖如衮閼之微箴官師之例警猶且持疑三司之官便歸冗剩一堂之間每多依違此已有遜於設諫鼓置謗木之世而雖以懲討大義理言之堯舜之明五刑誅四凶使天下咸服者最是百王型範而懲討之不嚴亂逆之不誅莫今時若如有沬飮之擧則門將之阻塘章疏便成前例瞻聆駭惑實非淸朝美事而必討之賊設禁而使不敢言共憤之義畏法而遂不得洩若使如皐陶者爲殿下臣則其所以明刑弼敎者必不若今日之伈泄而如臣等無似者忝在三司之列未效古人之爲事君不誠之罪固無所逃而亦恐殿下聽言之量不及堯舜懲惡之典未若堯舜以至謇諤無聞亂賊無懲將使明張之義便作應文之歸思之及此寧不憂慨苟殿下以堯舜之心遵堯舜之法使益吁禹戒無有隱諱兜凶苗惡莫敢逃刑則勛華雍熙之治亦不過如斯而已伏願殿下克恢來諫之德一以爲資治之道一以爲嚴討之本焉上曰言則是矣允大曰大抵治道之汚隆專係風俗之美惡而一自邪學之出其敗人紀乖亂世道容有極哉其罪魁兩賊雖已伏法感悟諸人雖已歸化邪術之流布閭巷固已有年則其所侵染必不止此況來納邪書旣有朝令而自首納冊罕有其人若使邪書初不廣布則京外受惑豈至此多是必奸細輩匿不以聞之致如或任他以過則其流之害將不知至於何境喣濡之政有難專施懲創之典在所不已臣謂自今以後若有現發者嚴法重繩使之懲畏以爲拔本塞源之圖宜矣上曰大體是矣熙采曰臣於昨夏奉命按覈于江陵府也校享之莫重祀典冒犯擅行之罪伊後一未登筵尙不得仰達矣大抵釋菜所用魚鱐乾大口二百十二尾內大聖位用十二尾四聖位各用十尾兩從享十六位各用三尾殿內所用合爲一百尾東西廡一百十二位各用一尾而魚醢生大口四十尾則無論殿廡各用一器矣今此道伯之狀請釐正也一依五禮儀裁減只存春秋享時乾大口魚十五尾生大口魚三尾各自分用於五聖位而已東西從享以下則將至素祭之境故儒生輩以若廢魚鱐則代用肉脯之意屢次爭難終未得請乃至梗化犯分之擧伊時懲勵雖施刑配徐究情實在所當然至於釐改享品所當歸奏後定式擧行而以其秋菜不遠事勢急迫不得已援用原州校享已例以自今秋始用肉脯之意發關知委繼而書啓仰聞而莫重祭禮終非一時奉命之臣所敢擅斷者玆敢據實仰奏請令廟堂稟旨定例仍卽行會於該道該府以爲永久遵行之地焉上曰依爲之出擧條熙采曰江陵府儒生輩作梗之罪已施刑配之典而至於七百里外封章之擧最是往牒所無之大變怪也此莫非前佐郞宋徵一所勸成者而渠本鄙微之類濟以奸細之行向因科場用情之罪至被南間嚴囚遠地爲奴之律則在渠懲畏之道宜思息補之方乃反不悛舊習慫恿遐俗創出百人疏邪論而慮其多士之疑惑不從則末乃誘引其知名兩儒使之主張疏擧其爲罪犯有浮儒生而儒生則旣被其罪徵一則獨逭當律者不可但以斑駁言向來大臣之回啓輕勘似未及詳悉本事而然請宋徵一施以儒生所被之律一以謝江民一以勵頑俗焉上曰依爲之出擧條邁修曰副修撰金熙采登筵奏對之辭大損體貌推考何如上曰依爲之出擧條通禮跪告禮畢上乘輿入永淸門還內諸臣退出